| 1:Yo say nəməs əpel suɗike aket deleɗ məs nabaah sit ɗii na Maŋgəlva na Zerusalem. Va nənah sit kretiyenɗe na Galatiya, nokum bo məɗɗa vaska. | |
| 2:Pay Alat pak ko naway dəzaɓ deleɗ suɗike va an məs arahə Məzeɓet lelewi ha pay nədazawa. Asna nan wəray tay natəŋ əkkelet əmpa ɓa. | |
| 3:Pay nədazaw na, wanəslin ɗii məs kədaweleŋ, nawka letərɗe a Zerusalem, dəkanən gən zəga nan adaka. | |
| 4:An zəga məs kəɗiyaŋ van agapək va zəga ka nəka gən dəvawa, asna wambataŋ də ina. | |
| 5:An nadaw ula kretiyenɗe annokumda na, kla Makedoniya nədaw toŋgo. | |
| 6:Kuzuŋ wanənzi annokumda, va wagəɗ na anəɗɗa mawala annokumda. Vasna kakəbaahaŋ suwən gən ha tər wəray naw aka tive na malaka nawa, ha atəki məs nəŋgəl əmbata. | |
| 7:An nədek ulukum na, nəŋgəl na əmbat gu'ləŋ ɓa. Mawaka ənziya annokumda, an Ɗəfdaya aŋgerke. | |
| 8:Amma wanəsaw a Efesus ha gap pay na wəzləra na Pentekosta*. | |
| 9:Vi nərahək sembe naɗɗa wəza metiŋgin nawtər wəray aŋka, ko də məzuzelwən asoŋ aŋ diiɗa zlaŋ. | |
| 10:An Timote adek annokumda na, mətaf mogoni vi adawsan awaloŋkum də geslne ɓa. Nan bo tay gəɗ sən wəza sən Ɗəfdaya vanawa. | |
| 11:Ɗəf adawzelen ɓa. Məbaah səni vi dəgrak gən malaka nan də zamə, dəde gən azawa. Ina dit milmiŋgiɗu naŋka mənam tatə ga wəziya nani. | |
| 12:Amma na məlməm Apollos na, məsɓanək diiɗa ka dəmbat gən annokumda dit milmiŋgiɗəm meɓɓeti. Amma aɓoŋguk dadan kakaŋka. Abe suɗike na, an arahək tive na wambatə. | |
| 13:Məga, məmpa tulkum adəv ətafa, məsok mokrokum, məsoŋ də sembe. | |
| 14:An məs kədaɗɗaŋ pak məɗɗa də əŋgla. | |
| 15:Milmiŋgiɗwa, kəsənənək Estefanas də gəla nani. Ndəɗaŋgəŋ ɗii məs dətafaŋ dabəŋ aka dələv na Akaya, tahəŋ əsokən zit aza wəɗɗa wəza sit ɗii na Maŋgəlva. | |
| 16:Intatə kamokum məɓe sit ɗiiyen veski, ndəɗaŋ dit məɗɗaŋ wəza pak tahəŋ wəsokən ziti. | |
| 17:Zu neki də wəziya net may Estefanas də Fortunatus gəm Akaykus. Apsuwənək an məs kərəhaŋ na əvaya, vi faraɗa kənanaŋ. | |
| 18:Affetenənək makrawa, va affetenən makrokum, məɗi kiyit ɗiiyen veski. | |
| 19:Kretiyenɗe naka dələv na Asiya pak asɗokumənka. Akilas dət Piriskilla dit məzəkkalaŋ eŋgil annetda pak asɗokumənka də iya na Ɗəfdaya. | |
| 20:Milmiŋgiɗəm məs naŋ pak asɗokumənka. Məsɗan zukum də ərma zukum. | |
| 21:In Pol aŋki məs nəver dəvawa: Nəsɗokumko. | |
| 22:An ɗəf dəŋglu Ɗəfdaya də makran taka ɓa, wasan məray gəni! Maranata - Ɗəfdaya nam ade! | |
| 23:Mbəlembəle na Ɗəfdaya Zezu dəsan də munokum. | |
| 24:Əŋgla naw tay də munokum adəv əsap də Zezu Krestu. | |